SYNEX ปักธงรายได้ปี 61 โตตามเป้า 3.75 หมื่นลบ. รุกขยายช่องทางขายครอบคลุมทั่วไทย-อาเซียน
SYNEX ปักธงรายได้ปี 61 โตตามเป้า 3.75 หมื่นลบ. รุกขยายช่องทางขายครอบคลุมทั่วไทย-อาเซียน
22 พ.ค. 2561

นางสาวสุธิดา มงคลสุธี ประธานเจ้าหน้าที่บริหาร บริษัท ซินเน็ค (ประเทศไทย) จำกัด (มหาชน) หรือ SYNEX เปิดเผยว่า บริษัทตั้งเป้ารายได้ปี 61 ที่ระดับ 37,500 ล้านบาท หรือคิดเป็นการเติบโตราว 15% จากปีก่อนที่มีรายได้จากการขายและบริการที่ระดับ 32,426 ล้านบาท
“รายได้ในงวดไตรมาสแรกของปีนี้ เติบโตอย่างน่าพอใจ และทำจุดสูงสุดใหม่ของบริษัท จากการเติบโตของยอดขายสินค้าในทุกกลุ่มผลิตภัณฑ์ และการบริหาร product mix ควบคู่การให้บริการที่เต็มรูปแบบทั้งก่อนและหลังการขาย รวมถึงการพัฒนาความสัมพันธ์ที่ดีอย่างต่อเนื่องกับพันธมิตรทางธุรกิจชั้นนำระดับโลกกว่า 50 แบรนด์” นางสาวสุธิดา กล่าว
นอกจากนี้การเติบโตของยอดขายยังส่งผลให้บริษัทฯ สามารถเจรจาต่อรองต้นทุนราคาสินค้าได้ดียิ่งขึ้น ควบคู่ไปกับเน้นการจำหน่ายสินค้าที่มีอัตรากำไรสุทธิสูงมากขึ้น และพัฒนาการบริหารจัดการต้นทุนขายให้เหมาะสมมากขึ้น เพื่อรองรับการเติบโตของธุรกิจให้แข็งแกร่งในอนาคต
ส่วนค่าใช้จ่ายในการขายและบริหารอยู่ที่ 216.61 ล้านบาท จากช่วงเดียวกันของปีก่อน จำนวน 209.34 ล้านบาท เพิ่มขึ้น 3.47% จากการเพิ่มตามสัดส่วนของยอดขาย ขณะที่มีแนวโน้มลดลงเมื่อเปรียบเทียบกับสัดส่วนของรายได้ เป็นผลจากการบริหารจัดการด้านงบประมาณรายจ่ายให้อยู่ในอัตราที่เหมาะสม ทำให้อัตรากำไรสุทธิไตรมาส 1/61 ขึ้นมาแตะระดับ 2.35%
นอกจากนี้บริษัทยังรุกขยายช่องทางการจัดจำหน่ายให้ครอบคลุมทั่วประเทศไทยและกลุ่มประเทศอาเซียน พร้อมพัฒนาการบริหารจัดการภายในที่ดี ทำให้กำไรสุทธิของบริษัทฯ เติบโตถึง 41% เทียบกับปีก่อน
โดยภาพรวมธุรกิจไอทีของบริษัทฯ ในช่วงไตรมาส 2/61 มีแนวโน้มเติบโตจากการเปิดตัวของสินค้าไอทีใหม่กระตุ้นตลาด พร้อมแผนขยายตลาดทั้ง Device Consumer และ Commercial อาทิ ผลิตภัณฑ์กลุ่ม Gaming, IoT, Security และ Cloud ให้เติบโตอย่างต่อเนื่อง
สำหรับผลการดำเนินงานงวดไตรมาส 1/2561 (สิ้นสุดวันที่ 31 มีนาคม 2561) บริษัทฯ มีกำไรสุทธิ 209.85 ล้านบาท จากช่วงเดียวกันของปีก่อนมีกำไรสุทธิ 148.61 ล้านบาท เพิ่มขึ้น 61.24 ล้านบาท คิดเป็นอัตราการเติบโตของกำไรสุทธิ 41.21% มีรายได้รวมจากการขายและให้บริการ 8,910.40 ล้านบาท จากช่วงเดียวกันปีก่อนอยู่ที่ 8,171.38 ล้านบาท เพิ่มขึ้น 739.02 ล้านบาท คิดเป็น 9.04% และมีกำไรขั้นต้นเท่ากับ 431.96 ล้านบาท เทียบกับปีก่อนอยู่ที่ 352.35 ล้านบาท คิดเป็นการปรับเพิ่มขึ้น 22.59%